《赏阁后小桃同景纯作》
宋代·刘敞

仆本山野之生民，不堪刺促拘冠绅。江湖自放老将至，岂悟岁月如驰轮。

谬随多士贡王府，浪得虚名通紫宸。遽从下列居第一，当时颇似称平津。

感激更恩报天子，僶俛从事希涓尘。滥书闺籍比朝旧，骤上天禄均儒臣。

肖躬顾影每自愧，譬如蒿艾参松筠。未能引分拂衣往，正用饱食惭悬鹑。

太平中外虽少事，贤哲驰骛犹辛勤。幸无官守逃吏责，自可昏醉穷青春。

夭桃花繁高倚楼，似若有意娱佳宾。浩歌大笑忘检局，座客欢倒知吾真。

东风瞥来能几时，况子东西南北人。人间会合常苦少，击鲜举白毋羞贫。

林端啼鴂风雨夕，异方相忆空酸辛。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。